A rendőrség visszavonta azt a félmillió forintos nyomravezetői díjat, amelyet a szilsárkányi önkormányzat ajánlott fel azután, hogy 2016 augusztusában egy ismeretlen rengeteg péniszt rajzolt fel a községháza falára és ablakaira. Ezzel egy időben a rongáló tönkretette az udvaron álló községi traktort is, amelynek az ülésére egy döglött patkányt is elhelyezett.

A kár milliós nagyságrendű volt, ráadásul a térfigyelő kamerát is leverték.

A nyomozás azonban nem haladt előre, és a napokban felfüggesztették az eljárást, majd a nyomravezetői díjat visszavonták.

Szalai Miklós polgármester azt mondta, a nyomozás felfüggesztése után ő kérvényezte, hogy küldjék vissza a pénzt, ami egyelőre nem érkezett meg az önkormányzat számlájára.

A nyomozásról azt mondta, hogy nem jött össze az elegendő bizonyíték, pedig ő pontosan tudja, hogy ki tette. Hozzátette:

Mindenki tudja.

Ha rajta múlna, már elrendezték volna az ügyet, és az elkövető már bíróság előtt állna. De nem így működnek a dolgok, jegyezte meg.